
Cyflwyniad
[bookmark: cysill]Wrth ysgrifennu ynglŷn â digwyddiadau critigol, dywed Tripp taw pethau pob dydd yw’r rhain, sydd ond yn cael ei wneud yn gritigol trwy ei ddadansoddi a’u dehongli (2012, p.24-25). Pwysleisia Tripp pwysigrwydd adfyfyrio ar ein haddysgu er mwyn datblygu ein barn broffesiynol, a dywed fod digwyddiadau critigol yn rhan hanfodol o hon. Noda Richards a Farrell (2010, p.308) nad yw digwyddiadau critigol pob tro yn negyddol; gall y rhain fod yn bethau positif sydd yn cael eu defnyddio gan addysgwyr er mwyn datblygu mewnwelediad i’w arfer nhw.
Un modd o weithredu arfer adfyfyriol yw’r proses o adnabod a dehongli digwyddiadau critigol. Gellir diffinio ‘arfer adfyfyriol’ fel cymryd cyfrifoldeb am eich arfer proffesiynol trwy barhau i graffu arni yn gyson ac adnabod ar ba egwyddorion caiff ei seilio (Fook, 2015, p.440). Mae hwn yn berthnasol i’r elfen ‘dysgu proffesiynol’ o’r safonau proffesiynol sydd yn nodi y dylai addysgwyr datblygu eu sgiliau a’i dealltwriaeth o’r addysgeg berthnasol gan ddefnyddio prosesau adfyfyrio (Addysg Cymru, 2018, p.2).
Y bwriad fel rhan o’r traethawd hon yw arsylwi ystafelloedd dosbarth ac adnabod digwyddiadau critigol. Caiff hon ei ddilyn gan ymchwil yn ardaloedd perthnasol er mwyn datblygu dealltwriaeth ddyfnach o’r theorïau o dan wyneb y digwyddiadau yma, er mwyn adnabod strategaethau a gall fod yn llwyddiannus fel rhan o’n harfer proffesiynol.

Rôl adfyfyrio gritigol
Gellir diffinio ‘adfyfyrio critigol’ fel dadansoddiad personol o’n harfer ein hun sydd yn arwain at ddealltwriaeth bellach chaiff ei ddefnyddio i weithredu arfer gwell (Fook, 2015, p.446).
Un model ar gyfer adfyfyrio critigol yw’r cylch adfyfyriol a chyflwynwyd gan Gibbs (1988). Awgryma Gibbs y dylai addysgwyr cyflawni chwe chyfnod yn ystod y proses yma, gan ddechrau gan feddwl am beth ddigwyddodd a’i werthuso, yna am sut wnaeth hwn gwneud i chi deimlo, wedyn dod i gasgliadau am pam ddigwyddodd hon, ac yn olaf datblygu cynllun ar gyfer addysgu bellach.
Cyniga Brookfield model arall ar gyfer adfyfyrio critigol, sef ddadansoddi digwyddiad trwy bedwar lens (2015). Dywed y dylem ystyried ein harfer Mewn pedwar modd; gan adfyfyrio ar ein profiadau personol sydd wedi siapio ein haddysgu; gan weld ein haddysgu trwy lygaid ein dysgwyr a gwahodd beirniadaeth; gan rannu a thrafod ein profiadau gydag addysgwyr eraill; a gan ymchwilio'r theorïau tu ôl ein harferion ni.
Mae hen yn cyflwyno dwy farn wahanol o adfyfyrio; un fel proses mewnol personol, a’r llall fel proses ehangach sydd yn cynnwys ystyriaethau o safbwyntiau eraill ac ymchwil. Er gwaethaf y gwahaniaeth yma, cytuna’r ddau fod angen adfyfyrio ar ein profiadau, dysgu ohonynt a defnyddio’r hyn yr ydym yn ei ddysgu er mwyn gwella ein harfer.
Tanlinella Brookfield pwysigrwydd cyflawni adfyfyrio critigol, nid yn unig pan fod rhywbeth anffafriol yn digwydd, ond fel dyfais barhaol o’n harfer (2017, p.79-80), ac awgryma fod hwn yn bwysig oherwydd mae gweithredu arferion mwy gwybodus yn arwain at ddysgu mwy effeithiol i’n disgyblion.
Wrth drafod gwaith Dewey, noda Griffiths (2000, p.540) pwysigrwydd arfer adfyfyriol, oherwydd mae yna’r perygl heb hwn y gall addysgwyr seilio’i arferion ar gamdybiaethau yn hytrach nac ar dystiolaeth ac addysgeg gadarnhaol.
Fel rhan o’i adolygiad o’r cwricwlwm i Gymru, hawlia Donaldson y bydd y ‘pam’ a’r ‘sut’ y tu ôl i addysgu'r union mor bwysig â beth fydd yn cael ei addysgu. Dywed y bydd llwyddiant y cwricwlwm newydd yn dibynnu ar yr addysgeg gymhwysol a gallu’r addysgwyr i fod yn adfyfyriol (2015, p.71).
Noda 	Donaldson (2015) fod angen i athrawon ‘adnewyddu a gloywi’ eu sgiliau er mwyn gallu gweithredu’r cwricwlwm yn effeithiol, gan fod strwythur y cwricwlwm yn cynnig llawer fwy o ryddid i addysgwyr i greu cwricwlwm sydd yn briodol i’w hardal leol ac anghenion eu disgyblion (Llywodraeth Cymru, 2018). Cytuna’r athro Mick Waters (2018) fod angen yr athrawon gorau er mwyn gallu sicrhau fod y cwricwlwm yn gweithio fel y bwriadwyd, a thynna sylw at y cysylltiad rhwng y safon ‘dysgu proffesiynol’ a'r safonau ‘cydweithio’ ac ‘arloesi’, trwy ddweud bod angen dysgu o’n gilydd er mwyn darganfod beth sy’n gweithio, a sicrhau fod unrhyw arloesi yn seiliedig ar ein dealltwriaeth ni o beth sy’n gweithio’n llwyddiannus, trwy ymchwil a thrafod ag eraill.
Bwriad y safonau proffesiynol yw i addysgwyr dysgu o’u brofiadau ei hun ac eraill trwy gydweithio, adfyfyrio a gwerthuso arferion ein hun. Dengys hyn nodweddion o athroniaethau Gibbs a Brookfield. Hefyd, mae hwn yn dystiolaeth fod adfyfyrio critigol yn dal i fod yn berthnasol heddiw, ac awgrymir fod yna cysylltiad i gael rhwng safonau proffesiynol ‘cydweithio’ a ‘dysgu proffesiynol’, a bod adfyfyrio critigol yn rhan hanfodol o gwrdd â’r safonau yma.

Arsylwi
Cefais gyfle i ymweld ag ysgol gynradd Gymraeg yn ardal De Cymru er mwyn arsylwi ar amrywiaeth o ddosbarthiadau. Bwriadaf ddilyn canllawiau BERA (2018), ac o achos hynny, ni fyddaf yn defnyddio enw’r ysgol, ac yn hytrach cyfeiriaf ato fel ‘Ysgol A’. Caiff ‘Ysgol A’ ei gategoreiddio fel ysgol ‘dda’ gan Estyn (2018) ac roedd 482 o ddisgyblion ar yr adeg yma, gyda 7% o’r rhain yn derbyn prydau bwyd am ddim, a 22% ohonynt gydag anghenion dysgu ychwanegol. Arsylwais nifer o ddosbarthiadau o’r dosbarth meithrin hyd at flwyddyn chwech. Ffocws y traethawd yma fydd fy arsylwadau o’r dosbarth blwyddyn chwech.

Digwyddiad critigol
Arsylwais ddosbarth flwyddyn chwech ar fore dydd Mawrth rhwng 9:15y.b a 12:15y.p. Pan gyrhaeddais y dosbarth, roedd y disgyblion yn barod i weithio ar dasg o’r diwrnod cyn. Roedd rhai yn cwblhau poster ar bapur ac eraill yn creu pwynt pŵer. Esboniodd un disgybl fod dewis ganddynt am ba fformat i gwblhau'r dasg, sef cyflwyno gwybodaeth am sut mae blodau yn tyfu. Dangoswyd taflen i mi roedd y disgyblion yn defnyddio er mwyn cadw cofnod o ba fformat o waith ydynt wedi cwblhau hyd yma yn ystod y flwyddyn ysgol.
Nesaf, dechreuodd gwers mathemateg. Defnyddiwyd byrddau gwyn bach er mwyn i’r disgyblion ateb cwestiynau yn ystod cyflwyniad y wers. Roedd disgwyl iddynt esbonio sut gyrhaeddon nhw ei atebion. Yna, cawsant eu hatgoffa o ddulliau lluosi hir a ddefnyddiwyd yn ystod yr wythnos. Roedd hawl ganddyn nhw greu eu symiau eu hun trwy daflu dis a dangosodd yr athrawes esiampl o bob dull ar y bwrdd gwyn gan ddefnyddio symiau’r disgyblion. Gofynnodd yr athrawes iddynt dangos bodiau er mwyn gweld eu dealltwriaeth.
Roedd yna ddisgwyl i’r disgyblion cwblhau cwestiynau lluosi hir yn annibynnol, tra bod yr athrawes yn crwydro’r dosbarth yn cynnig adborth a chymorth ble roedd angen. Cyfarwyddodd yr athrawes i’r disgyblion gwirio eu hatebion ei hun trwy ddefnyddio’r dull arall o luosi hir, cyn gofyn iddi hi am farcio ei waith. Trwy gydol y dasg yma, roedd pob disgybl yn canolbwyntio ac roedd y dosbarth yn dawel.
Ar ôl i’r disgyblion dychwelyd i’r dosbarth ar ôl amser chwarae, dechreuodd wers newydd ar stori Blodeuwedd. Gofynnodd yr athrawes i’r disgyblion meddwl am eiriau allweddol o’r stori. Disgwyliwyd i’r disgyblion meddwl yn unigol, yna rhannu syniadau fel grŵp, ac yna rhannu un gair gyda’r dosbarth. Dywedwyd wrth y disgyblion fod angen creu crynodeb ei hun yn unigol o stori Blodeuwedd gan gynnwys y geiriau allweddol a drafodwyd. Trwy’r athrawes yn cwestiynu’r disgyblion, llwyddon nhw i greu meini prawf llwyddiant ei hun ar gyfer y dasg yma. Atgoffodd yr athrawes fod angen iddynt hefyd cofio am ei dargedau personol wrth gwblhau’r gwaith. Roedd yn rhaid i’r disgyblion defnyddio ei lyfrau cynllunio er mwyn gwneud drafft cyntaf gan ddefnyddio’r ochr chwith o bob tudalen. Y bwriad wedyn oedd iddynt hunanasesu’r gwaith a’i gwella gan ddefnyddio pen gwyrdd ar yr ochr dde, er enghraifft er mwyn amrywio dechrau ei brawddegau, a defnyddio gramadeg a threiglo cywir. Dywedodd yr athrawes wrth y disgyblion bydd yna gyfle iddynt wedyn recordio’r crynodebau fel ‘podcast’, oherwydd roeddynt wedi mynegi y byddent yn hoffi cael cyfle i wneud un o’r rhain ym mlwyddyn chwech. Ar ôl iddynt dderbyn y wybodaeth yna, roedd y disgyblion yn gyffroes ac yn fwy brwdfrydig ynglŷn â’r dasg.
Yr elfen gritigol o’r digwyddiad yma oedd y cyfleoedd a roddwyd gan yr athrawes i’r disgyblion hunanasesu eu gwaith ac i herio ei hun, a hefyd y strategaethau dysgu a ddefnyddiwyd a oedd wedi rhoi’r cyfle i’r disgyblion cael elfen o annibyniaeth ag arweiniodd at ymgysylltiad gwell a’r gwaith. Wedi ystyried pedwar diben y Cwricwlwm i Gymru, gwelir fod y digwyddiad critigol hwn yn cysylltu â’r diben cyntaf sy’n nodi y dylai dysgwyr cael ei gefnogi i ddatblygu fel ‘ddysgwyr uchelgeisiol, galluog sy’n gosod safonau uchel iddyn nhw eu hunain ac yn chwilio am heriau ac yn eu mwynhau’ (Donaldson, 2015).

Adolygiad llenyddiaeth
Mae’r digwyddiad critigol ag amlinellwyd uchod yn arwain at adnabyddiaeth o ardaloedd ar gyfer ymchwil pellach. Un o’r rhain fydd y strategaethau dysgu a ddefnyddiwyd, a’r dull adeiladwaith yn benodol. Yn ogystal â hon, byddaf yn ystyried y dylanwad a chafwyd wrth ddefnyddio technegau asesu ar gyfer dysgu yn y dosbarth.
Gellir creu linc rhwng y dull adeiladwaith a’r theori a ddatblygwyd gan Piaget, a chaiff ei adnabod fel adeiladwaith gwybyddol (Powell, 2009; Palmer, 2005; Tiilikainen, 2019). Dyweda Powell (2009, p.242, yn dyfynnu Piaget, 1953) fod theori Piaget yn awgrymu nad ydym yn deall gwybodaeth yn syth, ond yn hytrach yn gorfod prosesu’r wybodaeth ac adeiladu ein dealltwriaeth ein hun. Dehongla Palmer hefyd (2005, yn dyfynnu Piaget, 1978) fod theori Piaget yn awgrymu fod unigolion yn adeiladu ei ddealltwriaeth ei hun yn fewnol.
Gall adeiladwaith hefyd cael ei gysylltu at theori debyg a datblygwyd gan Vygotsky, sef adeiladwaith cymdeithasol (Powell, 2009; Palmer, 2005), ble gall unigolion dysgu trwy ryngweithio a chyfathrebu gydag eraill, gan adeiladu dealltwriaeth sy’n berthnasol i’w profiadau ei hun (Palmer, 2005, p.1855).
Gan nodi’r tebygrwydd rhwng theorïau Piaget a Vygotsky, dyweda Powell (2009) fod y ddau yn dehongli dysgu fel proses actif ble mae athrawes yn rhoi digon o wybodaeth i ddisgyblion gallu adeiladu eu dealltwriaeth ei hun, yn hytrach na rhoi gwybodaeth newydd heb gyfle i ddisgyblion cymryd rhan ymarferol yn y dysgu. Dangosir hon y gall y ddwy theori cael ei ddefnyddio ar y cyd, er gwaethaf ei gwahaniaethau, fel model ar gyfer addysgu yn dilyn y dull adeiladwaith.
Wrth ddiffinio adeiladwaith yn fwy diweddar, cafwyd sawl cyfeiriad tuag at ‘active learning’ a sut y caiff gwybodaeth ei adeiladu gan y cof (Krahenbuhl, 2016, p.98). Cafwyd hefyd cyfeiriad tuag at gynnwys elfennau o gydweithio a hunan-arwain fel rhan o brofiadau dysgu, er mwyn datblygu ein gwybodaeth a’n dealltwriaeth (Tillikainen, 2009, p.40). Mae’r safbwyntiau yma yn cyd-fynd yn rhwydd, wrth greu darlun o’r strategaethau dysgu sy’n gyfystyr a’r dull adeiladwaith, gan gyfuno syniadau Piaget a Vygotsky.
Dangosir astudiaeth o’r model ‘Five Es’ a gynigir gan Bybee (1997, dyfynnwyd gan Boddy, 2003) fod rhoi elfen o awtonomiaeth i ddysgwyr dros eu dysgu, a trwy roi cyfleodd iddynt ddysgu’n gydweithiol, bydd disgyblion yn fwy brwdfrydig ac yn datblygu ‘higher-order thinking skills’ (Boddy, 2003, p.40). Gwnaeth astudiaeth bellach dod i gasgliad fod y strategaethau dysgu adeiladol a ddadansoddwyd yn gallu cael effaith cadarnhaol ar frwdfrydedd disgyblion (Palmer, 2005).
Ar y llaw arall, mae rhai wedi mynegi amheuaeth yng nghyswllt a’r lefel o annibyniaeth ac awtonomiaeth a rhoddwyd i ddisgyblion fel rhan o ddull adeiladol o addysgu (Krahenbuhl, 2016; Marzano, 2011). Mynega Krahenbuhl fod yna ‘false dilemma’ fod angen i athrawon naill ai cefnogi dull adeiladol o addysgu, neu mae’n rhaid ei fod yn cefnogi defnyddio dulliau ble mae athrawon pob tro yn cymryd rôl darlithwyr, pan nad yw hyn yn wir yn ei farn ef (2016, p.100). Yn hytrach, nodir fod rhaid i athrawon adnabod fod angen rhywfaint o arweiniad a gwybodaeth gefndirol ar ddisgyblion cyn iddynt fod yn gyfrifol am arwain unrhyw weithgareddau ei hun. Yn ddiddorol, fel rhan o archwiliad gan Tiilikainen (2019), roedd yna grŵp o athrawon yn defnyddio dulliau addysgu adeiladol, gan gynnwys amrywiaeth o ran y lefel yr awtonomiaeth a roddwyd i ddisgyblion. Arweinir hyn iddynt ddod i gasgliad ei bod hi’n bosib cyfuno dulliau addysgu gwahanol er mwyn gwrthweithio unrhyw ddiffygion o fewn un model, er enghraifft trwy gynnwys digon o arweiniad i ddisgyblion fel rhan o fodel addysgu adeiladol. Cefnoga hyn barn Krahenbuhl i ryw raddau gan ddyweda fod angen amrywiaeth o ran y modelau a ddefnyddiwyd (2016, p.102). Awgrymir yr erthyglau yma ei bod hi’n bosib cyfuno modelau addysgu yn llwyddiannus gyda chanlyniadau positif i ddisgyblion. Caiff hwn ei gefnogi gan Marzano (2011, p.86) sy’n rhoi’r enw “enhanced discovery learning” ar gyfer y proses o gyfuno’r dull adeiladwaith gydag elfen o arweinyddiaeth, ac awgryma y dylai athrawon darparu’r wybodaeth angenrheidiol i ddisgyblion er mwyn eu galluogi i’w dehongli yn llwyddiannus ac i ddysgu’n effeithiol.
Ond, wrth ddychwelyd i ddiffiniad Powell o adeiladwaith lle dyweda taw rôl yr athro yw bod yn arweinydd, a dywed fod hon yn rhan allweddol o theori Vygotsky (2009, p.247). Awgrymir hon mai’r bwriad o’r dechrau oedd cael elfen o arweinyddiaeth gan athrawon fel rhan o’r dull adeiladwaith, ac nid yw'r model hwn yn seiliedig ar unrhyw awgrym y dylai dysgwyr cael rheolaeth lwyr dros eu dysgu.
Arweinir hwn i’r casgliad fod, pan gaiff ei ddefnyddio gyda’r cydbwysedd cywir o awtonomiaeth, a dulliau dysgu trwy ddarganfod gyda digon o arweinyddiaeth a gwybodaeth gefndirol, mae adeiladwaith yn ddull hynod effeithiol o addysgu a gall arwain at ganlyniadau positif i ddysgwyr o ran brwdfrydedd a sgiliau meddwl.
Pwysleisir asesu ar gyfer dysgu (AagD) neu asesiad ffurfiannol fel arfer pwysig o fewn dosbarth (Black & Wiliam, 2005). Caiff AagD ei ddiffinio fel “assessment during the teaching process for the purpose of improving learning” (Shepard et al, 2005, dyfynwyd yn Wiliam, 2011, p.9). Mae e’n rhan o’n harfer pob dydd ac yn digwydd fel rhan o addysgu cyffredinol (Cynhadledd, 2009, dyfynnwyd yn Klenowski, 2009, p.264).  Noda Wiliam (2011, p.10) fod nodweddion AagD yn cynnwys rhannu amcanion dysgu a meini prawf llwyddiant gyda dysgwyr, cyfleoedd ar gyfer hunanasesu ac asesu cyfoedion, ac adborth gyda thargedau clir. Dywed Klenowski (2009, p.264) taw un amcan o AagD yw creu “autonomous learners” trwy hunanasesu ac asesu cyfoedion. Dangosir yr adolygiad o’r llenyddiaeth taw’r bwriad yw i AagD fod yn arfer dyddiol gan athrawon yn gwerthuso ei addysgu yn barhaus er mwyn gweld os yw’r disgyblion yn dysgu, a sut mai modd cywiro ac ymestyn y dysgu yn ystod y wers. Mae hwn yn cynnwys rhoi adborth ffurfiannol er mwyn ymdrin ag unrhyw gamsyniadau a heriau ynglŷn â dysgu pellach. Mae hi’n ymddangos fod AagD yn cefnogi dysgwyr yn cymryd rhan yn y proses asesu ac yn cael ymwybyddiaeth o bwrpas gwersi.
Mae manteision AagD yn adnabyddus iawn, yn rhannol oherwydd gwaith Dylan Wiliam; canfuwyd fod gwella’r defnydd o AagD yn yr ystafell dosbarth yn gallu gwella canlyniadau profion dysgwyr, ac amcangyfrifwyd ei fod yn cynyddu cyfradd y dysgu gan 70%, sy’n gyfwerth ag ennill 8 mis ychwanegol o ddysgu o fewn blwyddyn (Wiliam et al, 2004; Wiliam, 2011). Noda Black a Wiliam fod AagD yn fanteisiol i gyflawnwyr isel, wrth barhau i godi safonau i bob dysgwr (2005, p.4).
Er gwaetha’r ymchwil uchod a gydnabyddir yn eang, codwyd amheuon gan rhai o ran AagD fel modd o asesu. Cydnabydda Brown (2019) bod dulliau AagD yn enghraifft o addysgu effeithiol, ond nid yw'n credu ei fod yn ddull effeithiol o asesu oherwydd y diffyg gallu i wirio'r asesiad, gan fod y rhain yn cael eu gwneud yn y fan a'r lle gan athrawon, a hyd yn oed gan fyfyrwyr eu hun fel rhan o hunan-asesu ac asesu cyfoedion, a gadawir hon lle i gamgymeriadau.
Fodd bynnag, mae Brown yn cydnabod bod AagD yn rhoi canlyniadau gwella ac yn datblygu dysgwyr mwy galluog, (2019, t.6). Wrth ystyried y farn yma, mae'n bwysig nodi, gan gofio’r diffiniadau o AagD ag ystyrir uchod (Shepard et al 2005, a Dunedin, 2009 y ddau a ddyfynnwyd gan Wiliam, 2011; Klenowski, 2009) nid rhoi gwybodaeth ar gyfer gwneud penderfyniadau hir dymor yw pwrpas AagD, ond yn hytrach y bwriad yw helpu athrawon i allu gwneud addasiadau i’w addysgu yn y fan a’r lle er mwyn i ddysgwyr cynyddu’n bellach o fewn gwers. Dyweda Black et al yn benodol taw pwrpas AagD yw hybu dysgu yn hytrach nag asesu medrusrwydd dysgwyr (2004, dyfynnwyd gan Wiliam, 2011).
Problem ymarferol ynglŷn ag effeithiolrwydd AagD yw dealltwriaeth athrawon o’r model a sut i’w hyrwyddo’n llwyddiannus yn y dosbarth (DeLuca et al, 2019). Sylwir un darn o ymchwil bod athrawon yn ymdrin ag AagD mewn dau fodd gwahanol; yn arwynebol, neu gan ymgymryd ag ‘enaid’ AagD, a dim ond y rhai wnaeth ymdrin ag AagD go iawn wnaeth cael effaith cadarnhaol ar ddysgu (Marshall & Drummond, 2006, dyfynnwyd gan DeLuca et al, 2019, p.268). Dangosir hwn pwysigrwydd o gael dealltwriaeth gadarn o egwyddorion AagD cyn ei ddefnyddio, er mwyn cael y canlyniadau a dymunwyd.
Rhoddir Llywodraeth Cymru dogfen arweiniol o ran gweithredoliant AagD sy’n adnabod technegau amrywiol, er enghraifft defnyddio dull cwestiynu effeithiol gan roi cyfleoedd i bob plentyn meddwl a chyfrannu ateb; rhannu meini prawf llwyddiant gyda disgyblion fel y gallent hunanasesu; a rhoi adborth yn gynt ac sy’n bosib ar ffurf sylwadau neu dargedau yn hytrach na marc neu radd (2010). Pwysleisir y ddogfen yma pwysigrwydd defnyddio AagD trwy gydol pob gwers, ac nid dim ond fel rhan o rai gwersi, neu dim ond tua diwedd gwersi. Cynigir y ddogfen yma un modd i athrawon gallu datblygu dealltwriaeth well o AagD.

Adfyfyrio
Wedi ymchwilio adeiladwaith ac AagD, mae’n bosib gweld y cysylltiadau rhwng y ddau. Gellir cysylltu’r cyfeiriad at AagD yn creu “autonomous learners” (Klenowski, 2009, p.264) at y dull adeiladwaith oherwydd caiff awtonomiaeth dysgwyr ei adnabod fel un egwyddor o adeiladwaith. Mae’n bosib hefyd gweld sut mae rhai dulliau o AagD yn hyrwyddo dull adeiladol o addysgu, e.e. trwy ddefnyddio techneg cwestiynu effeithiol yn hytrach na dim ond rhoi gwybodaeth i ddysgwyr, galluogir meddwl ddyfnach a hyrwyddir dysgu ble'r disgyblion yw’r canolbwynt. O ystyried sut mae AagD yn cefnogi adeiladwaith, mae’n bosib gweld sut a pham mae AagD ac adeiladwaith yn gweithio mor llwyddiannus ar y cyd o fewn y dosbarth ag arsylwyd.
Rwyf hefyd wedi adfyfyrio fod yr ymchwil ynglŷn ag adeiladwaith yn dangos fod athrawon yn gweld hwn yn anodd gweithredu, a bod diffyg cymorth ymarferol iddynt (Boddy, 2003; Baviskar, 2009). Gan adnabyddwyd fod adeiladwaith ac AagD yn gweithio’n dda ar y cyd, gellir defnyddio AagD fel un ffordd o weithredu adeiladwaith.
Rwyf wedi adnabod sut caiff AagD ei hyrwyddo o fewn y Cwricwlwm i Gymru (Donaldson, 2015). Mae rhai o’r iaith a ddefnyddiwyd wrth ddisgrifio rhinweddau AagD e.e. ei fod yn arwain at ‘capable learners’ (Brown, 2019) yn gallu cael ei gysylltu at un o bedwar diben Donaldson o fod yn “dysgwyr galluog uchelgeisiol”. Dyweda Donaldson fod technegau AagD yn hanfodol ar gyfer datblygu model asesu llwyddiannus i sicrhau fod canlyniadau disgyblion Cymru yn gwella (2015, p.73).
Darganfuwyd fod rhai o egwyddorion adeiladwaith megis profiadau dysgu dilys a chyfleodd am awtonomiaeth dysgwyr (Brunning, Schraw & Ronning, dyfynnwyd gan Krahenbubl, 2016; Tiilikainen, 2019), wedi Cael eu cynnwys o fewn y Cwricwlwm i Gymru, sy’n cefnogi pwysigrwydd barn dysgwyr am beth a sut maent yn dysgu, a hefyd pwysigrwydd darparu cyfleoedd am brofiadau dysgu sy’n briodol i ardal leol dysgwyr yng nghyd-destun y byd eang (Donaldson, 2015). Nodir hefyd o fewn y llenyddiaeth taw rhan o greu profiadau dysgu dilys yw “integration between subject and content areas” (Herrington & Oliver, 2000, dyfynnwyd gan Tiilikainen, 2019), ac mae hwn hefyd yn cael ei adlewyrchu yn fframwaith Cwricwlwm i Gymru sydd yn cynnwys meysydd dysgu a phrofiad yn hytrach na phynciau ar wahân (Donaldson, 2015).
Wrth feddwl am y dosbarth arsylwais, gallaf nawr adnabod rhai o’r technegau a ddefnyddiwyd fel egwyddorion adeiladwaith. Un enghraifft o hon oedd sut roedd y dysgwyr yn arwain y dysgu trwy greu ei symiau ei hun i ddatrys, a hefyd dewis ym mha fformat i gwblhau ei gwaith. Yn ogystal â hyn, mae’n bosib gweld pa bethau o fewn y dosbarth oedd yn strategaethau AagD, sef y byrddau gwyn bach i gynyddu cyfranogiad dysgwyr yn ymateb i gwestiynau; dysgwyr yn defnyddio pen gwyrdd er mwyn gwirio ei gwaith ei hun a gwneud gwelliannau yn barhaus; a’r athrawes yn rhoi adborth gall y disgyblion gweithredu o fewn y wers. Gallaf werthfawrogi sut cafodd y technegau yma ei weithredu gyda phwrpas er mwyn creu amgylchedd dysgu ble mae hyder disgyblion yn cael ei hyrwyddo i radd uchel, a ble mae disgyblion yn herio’u hun yn barhaus ac ymdrechu am gyrhaeddiad uwch.
Gyda’r wybodaeth angenrheidiol am y modelau dysgu a’r theorïau asesu tu ôl i’r strategaethau ag arsylwyd o fewn y dosbarth, mae’n bosib deall faint o waith paratoi sydd wedi digwydd i allu creu’r amgylchedd dysgu yma sydd yn cyd-fynd gydag amcanion y Cwricwlwm i Gymru. Gallaf nawr cysylltu manteision AagD ac adeiladwaith a darganfuwyd trwy ymchwil, gyda’r canlyniadau positif a gwelwyd o fewn y dosbarth. Er enghraifft, mae’r ymchwil a drafodwyd uchod wedi dangos fod model adeiladwaith yn gallu cynyddu brwdfrydedd disgyblion, ac o fewn y dosbarth arsylwais ymgysylltiad a brwdfrydedd y disgyblion yn cynyddu pan ddwedodd yr athrawes y bydd cyfle iddynt greu ‘podcast’, sef rhywbeth roedden nhw wedi gofyn am wneud yn flaenorol. Yn ogystal â hyn, dengys yr ymchwil fod AagD yn arwain at gyfradd gynyddol o ddysgu, ac mae hwn yn hawdd gweld oherwydd roedd disgyblion o fewn y dosbarth ag arsylwyd yn cael sawl gyfle i wella a gwirio ei gwaith o fewn yr un wers yn hytrach na gorfod aros tan ar ôl y wers i’w llyfrau cael eu marcio cyn derbyn adborth, a fydd yn debygol o arafu’r cynnydd yn eu dysgu.
O ran fy natblygiad proffesiynol, nawr fy mod i wedi dysgu sut mae’r dulliau yma yn gweithio a’i manteision, rwyf yn adnabod y hoffwn barhau i wella fy nealltwriaeth yn yr ardaloedd yma a’i ddefnyddio fel rhan o fy addysgu. Teimlaf fy mod i nawr yn deall yn well fy rôl fel athrawes, yn arwain dysgwyr a rhoi cymorth iddynt gyrraedd yr atebion cywir, yn hytrach na dim ond rhoi’r wybodaeth iddynt, a hefyd yn rhoi targedau a chyngor mi fydd yn helpu i ddatblygu yn hytrach na dim ond marcio a rhoi gradd iddynt.

Casgliad
O ganlyniad i’m hymgysylltiad â’r llenyddiaeth briodol, rwyf wedi gallu datblygu dealltwriaeth o’r theorïau a’r ymchwil sydd tu ôl i’r ymarferion addysgu ag arweiniodd at y canlyniadau positif a gwelwyd tu fewn y dosbarth. Rwyf nawr yn deall pwysigrwydd defnyddio ymarferion sydd yn seiliedig ar waith ymchwil a theorïau adnabyddus. Gallaf werthfawrogi nid yw canlyniadau positif yn digwydd ar hap fel y gellir ymddangos, ond yn hytrach yn cael ei gynllunio’n fanwl.
Mae gen i ddealltwriaeth well o werth adfyfyrio barhaus trwy gydol yrfa addysgu. Dengys yr adolygiad o’r llenyddiaeth fod syniadau wedi newid dros amser, sydd yn dangos pam y mae’n bwysig i ni barhau i ddiweddaru ein gwybodaeth ac uwch-sgilio ein hun fel addysgwyr y dyfodol. Dim ond trwy adfyfyrio’n gritigol ar ddigwyddiad ar ôl ymchwilio roeddwn yn gallu adnabod y theorïau ag ymarferwyd tu fewn y dosbarth, a deall nôd yr athrawes trwy ddefnyddio’r ymarferion yma.
Rwyf yn deall fod angen parhau i gymryd rhan mewn dysgu proffesiynol, a sut y gall adfyfyrio critigol, a dadansoddi digwyddiadau critigol yn benodol, fod yn rhan bwysig o hon. Mae hwn yn rhoi mewnwelediad dyfnach i sut y mae’n bosib cwrdd â’r pum safon broffesiynol addysgu yng Nghymru trwy adfyfyrio; gallwn ymgysylltu â dysgu proffesiynol trwy ymchwilio; gallwn gydweithio trwy rannu gwybodaeth a phrofiadau gydag eraill; gallwn arloesi ac arwain trwy gyflwyno syniadau newydd o ganlyniad i’n dysgu a’n profiad; ac yn olaf, trwy gyfuno’r pethau yma gall hyn arwain at ddatblygiad yr addysgeg a chaiff ei ddefnyddio o fewn yr ystafell dosbarth (Llywodraeth Cymru, 2018).
Ar y cyfan, teimlaf yn fwy parod i barhau fel darpar athro nawr fod gen i ddealltwriaeth well o rôl adfyfyrio. Gallaf nawr ddefnyddio’r ddealltwriaeth yma er mwyn gwella fy addysgu yn y dyfodol.

